
Enu egetob de reidan nulik, sevabo hiel John Redgwell, lartüūgi nekösömik, 
kel patiädon : „Menefe Bal, Pükis Bevünetik Ömik.” Kanols reidön oni su pad 
Jluldegjöl. 


Ab süpäd kion! Ün paset, äviloy dalabön püki te bali pro menef. Anu 
lautan obsik mobom taädi, sevabo: pükis bevünetik mekavik ömik pro menef. 


Xamobsös pükis tefik at. Balido ekö Sperantapük, kel nendoto binon 
gretikün pükas bevünetik mekavik adelo. Poso kömon el „Interlingua,” kel glofon 
ai plu da vol. Vero püks mekavik tel at binons mätedapüks soelik ad kanön dünön 
as püks bevünetik adelo. 


Sperantapüki esevobs ai. Mödikans da vol älärnons ed elärnons oni. 
Slopans adelik äsi edeliks esteifülons lekuradiko ad slüdön menefi in tef at. Ab 
neplöpo jüesa tim at. Anu mödikans eklemons püki, kel fibükon aldeliko. Sagoy, 
das pük at binon tu mekavik. 


Votaflano vätälobsös eli „Interlingua.” Pük at ämoton bü yels plu ka 
luldegs, e pos prim nevifik dalabon slopanis mödik da vol. Äsagoy primo, das 
pösods valik vesüdik kulivik ökanons suemön oni nen fikul, bi vödastok kipädon 
vödis, kels labons vulis latinik e Grikänikis, e kels pubons mödadilo in püks 
romenik. Anu ye sagoy, das mutoy lärnön oni ad legudiko suemön püki. Buäd cifik 
binon (ma slopanef) das no binon pük mekavik. Ab lesi binon pük mekavik, i 
nenomik!! 


Verat binon, das menef no plu vilon labön püki bevünetik mekavik bal. 
Sekü atos, no ovilon pükis somik ömik; jinos, das no vilon igo püki netik bal ad 
balön menefi, ab buikumo pükis netik ömik nämikün ad atos. 


Valikosi Gudikün Oles ed 7” 


C. 

E BAL PÜKIS BEVÜNETIK_ÖMIK 
Fa hiel John Redgwell 











Menef neodon medi, me kel kanoy spikön ko mens netas votik. No binos 
mögikad lärnön valikis pükis vola, seko mens evälons pükis distöfik as püks bevünetik. 


Dabinons väls kil. Kanoy gebön püki netik, as sam: Linglänapüki u 
Larabänapüki. Ab atos no binos gidik, bi mens, kels spikons pükis somik as püks 
lomänik okas, dalabons buädi, keli no olabons mens votik. 


Mög telid binon geb püka vönik, as sam püka latinik u vönagrikänapüka. Ye 
püks somik binons fikuliks ad lärnön e kipädons „suemodi ninik” tefüù netäl, rel e bolit. 


Mög kilid binon pük mekavik, as sam: Volapük u Sperantapük. Püks somik 
vitons säkädis mögodas votik. Ye, if mens sufälons püki bevünetik te bali, püks somik 
nulik no pogebons, e püks somik büik odeadons. 


Cedü ob, püks valik binons veütiks. Demü atos studob Volapüki, bi vilob 
lifükön oni. Obinos pidabik if menef glömon püki so skiliko pedäsinöli. Mutobs 
dalestimön rivis fogolanas obsik.  Votaflano no mutobs hetön pükis nulik te kodä 
binons nuliks. 





Me stud pükas distöfik gudükumoy sevi ä suemi okikis. Fovo, me stud pükas 
bevünetik ömik, i gudükumoy sevi okik pükas netik, kels binons fons pükas mekavik 
tefik. 


EFTE FTTFTFYYYY 





Glok lifa paginädon te balna, 

E man nonik dalabon gitodi 

Ad sevön ven jonians ostopons, 

Tü düp semik, va latik, va gölik. 
Presen binon tim, keli nog labol: 
Lifolöd, löfolöd, vobolöd vilo. 

No konfidolöd demü del okömöl, 

Bi glok, ün tim et, ba potuvon stilo. 

LO/LŪÜ/TA/VE 


Sevol-li ad verätiko gebön präpodis löpik? Ad blöfön osi, reidolös konotili 
sököl, täno nüpladolös präpodi tefik ini spadil vü kläms:- 


Enu flen obik nemü Robin äspatom ( ) flumed ( ) dom oka. Fät ai 
äjinon binön( )om. Süpo elogom cili in vat, kel ävokädon( ) yuf. 
( ) dinädat, erönom vifiko, (  ) vil oka, ed ebunom ini vat dibik. Nif 
äsmeton( ) sol, ab vat äbinon mu koldik. Ädredom vemo. Änepluom 
( ) fat okik demü kurad. Fino erivom cili, kel ädrenon sekü kold. —,„( 

) jol kinik mutobs-li svimön?” esagon cil. , ( ) jol detik,” egespikom el 
Robin. Äsvimons nämiko ( ) vefs, e fino, yufü el Robin, erivons joli. 
Estutons ( ) mön ad takädön. Poso egolons ( ) mön ( ) dom ela 
Robin, kö äbinon vamik. Flen oba äbinom sapan ( ) säkäds somik. 


KONOTIL YULULA 
(Vöds verätik pubons me tonats slobik) 





Daut obik binof pö gümnad. Labof hifleni nemü Georg. Labom lifayelis 
degjöl e pelevokom ad dünäd in Lirakän. Ad kotenükön ofi, egivom ofe 
särvigajäni. Oneito obinof pò täv nitedik. Okolkömof jistudani votik. Sevob 
fleni at te pö nem, ab ma daut oba, binof pösod klotugik. Fat flena at eperom 
enu lifi oka pö lefil. Daut oba no kanof sufälön ad logön ofi suföli. Suvo 
kanitof ad trod ofa. Nem dauta obik binon Lisabet Janin, ab demof ad nems 
bofik. Plidof spotis mödik e dunof koapaplägis ad staud oka. Mens binons 
mu frediks pö saun gudik. Aneit Lisabet ogolof ko kestudans anik Jü staudöp. 
Us ospikoy dö bolit pö fided. Poso drinofs ai ad saun okas. Gekömofs 
gümnade ai pö düp ot! 


Fibälans kanons neai pardön. Pard binon mäk nämälanas. Het kanon 
pavikodön te fa löf. 


(Hiel Mahatma Gandhi) 

DUNS SIÄMALIEGIK GAENONS YÜLIS 


Bü yels mödik, man ädalabom hobubi mu nämiki. Dalaban äpleidom so 
mödo tefü hobub oka, das äpleidülom alikane, keli äkolkömom, dö näm gretik 
hobuba okik. 


Ün del seimik dalaban ägolom ini vilag nilik ed äsagom manes us: „Opelob 
oles könädis largentinik mil if hobub nämik oba no kanon tirön lieni vabas tum. 


Mans äsmiloms, ed äsagoms: „Gudö! Blinolöd hobubi ola, ed ofimädobs oni 
liene vabas baltum ad logön va hobub olik kanon tirön onis.” 


Sekü atos, man äblinom hobubi omik ini vilag. Menamödot äkömon ad logön 
jenoti. Lien vabas baltum pägebidons, e hobub nämik päfimädon vabe balid. 


Täno dalaban äbatom hobubi oka, vokädölo: „Lö! o lunim stupädik! Tirolöd 
stedo, o nim jäpik! 


Ab hobub neai büo piträiton ön mod somik, ed äbleibon stanön us nenmufo. 
Ni lebats, ni nems nofik äkanons mufükön oni. 


Fino man miserabik at äpelom könädis largentik mil menes us, ägolom lomio, 
äjedom oki sui bed, ed ävokädom: „Kikodo hobub nämik et ebiton-li soiko? Mödikna 
emufükon fledis vetikum fasiliko. Kikodo ejemükon-li obi lo mens valik et” 


Äfdölo hobubi oka emeito, nim eturnon oki ome ed äsagom: „Kikodo 
ebatol-li obi adelo? No ebatol obi büùo. Kikodo enemol-li obi : lunim stupädik e nim 
jäpik? Neai enemol obi nemis somik büo.” 











Äbinob fopan. Ävilob, das mens us östunidons obi. Ab 
äpölob demü atos. Neai omiträitob oli dònu. Pidob, das ebatob oli e das ävokädob ole 
nemis nofik. Neai odunob somikosi dönu. Pardolös obi, begö!” 


Täno man äsagom: 





„Gudö!” ägespikon hobub. „Odelo ogolobs ini vilag ed otirob vabis baltum 
prool. Äbinol ai mastan löfik jü adel. Odelo ogegaenol utosi, kelosi eperol.” 


Ogödo dalaban äfidom gudiko hobubi, ed älagom festuni floras zü särvig ona. 
Sosus elükömons lü vilag, mans ebesmiloms mani dönu. 

Äsagoms: „Egekömol-li ad perön moni mödikum? 


„Adelo opelob oles könädis largentik telmil ifhobub oba no olabon nämi saidik 
ad üirön vabis baltum” äsagom dalaban. 


Seko vabs päpladons dönu bal pos votik, e hobub päfimädon vabe balid. 
Menamödot äkömon dönu ad lülögön jenoti. 


Dalaban äsagom: O nim legudik, jonolös obes begö! nämi gretik ola, o nim 
jönik”” Ed enokom särvigi, ed eröbülom flani hobuba sofiko. 


Süpo hobub ätiron nämü valik oka. Vabs ämufons jüs vab lätikün ästanon kö 
vab balid ibinon. 


Täno menamödot evokädon laodiko, ed egepoloy telna moni, keli man 
iperom, sagölo: „Hobub ola binon nämikün, keli ai elogobs!” 


E hobub, e man ägolons lomio, mu kotenüköls. 


. . . . G . . . 





Posä motül oba ibegof obi mödikna ad klinükön slipalecemi obik, ifimükob 
peneti ta yan, kel änunon : „Cem oba, säkäd oba.” Pos vig bal, kum lava- stofidema 
äpubon plödü yan. Ifimükoy peneti sököl: ,Stofidem ola, säkäd ola.” 





Ün neit alik büä ägolobs lü bed, himatan oba nemü „Zen äkükom ai vati in 
cafäd. Äsäkob ome kodi atosa. Älogom obi mu fefiko, älöükom logabobis ed 
ägespikom: „Sodas no oneodoy timi so mödiki ad hitükön vati ogödo!” 





Lifön binos cenön. E ad binön nedöfik mutoy cenön suvo. (Kardinan /. Æ. Newman) 





LDO’ 








Bü tumbalionats mödik yelas - ma talavans e stelavans semiks, igo bü 
milbalionats tel jü kils yelas - tal äfomikon. Sis tim et sesträlon vami ini 
levalaspad. Primiko ädunon atosi as vapaglöp hitik, latikumo as flumotaglöp 
glutik, e pos atos as glöp, kel binon niniko hitik e pezüon dub krut solidik 
koldik. Inu tal no nog ekoldikon lölöfiko. Mö mets kildeg jü foldegs aliks, mö 
kels samo dudranobs dibikumo ini talakrut solidik, vamot löpikon zänedo mö 
grad bal di 'C'. Atos klülädon bevü votikos pö dibagimams, in sops ed in tönuls. 
Ab i volkanim e dabin de at seköföl vamafonas e gäisiras binons blöfs, das vamot 
dibiko in tal muton labön nivodi vemo löpiki. Niludo ye miikobs, if cedobs, das 
löpikumam at jenon nenmiediko, jüs zänapün tala perivon, kö ön jenet at vamot 
gradas 200.000 di 'C' mutonöv dabinön. 


Mutobs fomälön, das löpikumam vamota jenon ze vifiko in talajüds 
plödikün, ab das in dibot gretikum löpikumam vamota jenon nevifikumo, jüs 
mödot maxumik gradas 1500 hü 2000 di 'C' perivon. Topi volkanima mutobs 
niludo sukön tö dibot mö milmets foldeg jü luldegs, pö vamot gradas 1000 jü 
1250 di 'C'. 





Esteifüloy ad plänön vamikamamödoti tala (sevabo: pluikam dibota, kel 
paneodon ad dagetön löpikumami vamota mö grad 1 di'C') me ced, das mutoy 
kodidön ati kipäde stöfas stralamikodabik stonasfera. Demölo dugodafägi 
talakruta, kom stäänik mödotas mu pülikas münas stralamikodabik in talajüd 
labü bigot milmetas foldeg jü luldegas, äklülädon saidön ad kanön plänön 
talavamikamamödoti. Milmets luldeg at binons ebo zao dibot, keli ma kods ya 
büikumo pemäniotöls mutoy kodidön blögädes kontinänik. 


Binos mögik ed igo luveratik, das pubod stralamikodaba binon miedöfik, 
e te komädon in dils plödikün tala. Vam, kel davedikon sekü säbinädikam münas 
luraninerik e stöfas somik in talakrut labon reto veüti pülik leigodü lüsum vama, 
as sek bestralama dub sol, kela duinod baiädon ko milvaat (= kilowatt) a 
kvadamet talasürfata. 


In jenöfots somik cedoy atimo, das kods saidik dabinons ad niludön, das 
metalapiäf tala no labon vamoti löpikum ka gradas 1500 jü 2000 di 'C'. Dubä 

lömins stralamikodabik defons in nined, kod no dabinon ad niludön, das vamot 
binonöv löpikum. Sekü atos, binos vemo dotik, va nined tala bo binon in stad 
esmetöl. Klienoy ad cedön, das piäf et binon fe redaglutik, ab ga binon solidik. 


Volkanim jinon tefidön ko fomikam belemas, kel äjenon ya ün timäds 
rageigik (=praecambium) (bü yels lultumbalion jü millultumbalions). Leigoäsä 
fomikam at belemas, volkanim binon pubod periodik, äsä pubods mödik in 
jenotem tala (samo: gladatimäds) binons. 


Jenöfot, das no kanoy noön periodöfi semik in jenäds talavik, jonon, 
das luveratiko no kanoy spikön dö volf, dö dafomikam progedöl, in jenotem 
tala. Sotefä kanobs cödön, dafomikam somik te jenon pö volf dabinädas liföl su 
tal, kels jünu, ünü tumbalionats yelas evolfons de foms balugik ad foms 
distöfik, dilo vemo edagloföls, bundaniks. 


Binos sio küpädik, das pö talavans klien dabinon ad lonülön bäldoti tala 
me nums stelavik gretikum, kas stelavans semik cedoms, das daloms dunön. 


2 


Do 
Do 


2 2 3 2 


KONSÄLS GUDIK 
Neai opidol osi : 


If tikol büä dunol bosi, 

If dalilol büä cödol. 

If pardol neflenis valik olik, 
If binol notodälik e stedälik, 
If yufol blodi defädik, 

If binol snatik tefü büsid, 

If tikol büä spikol, 

If binol ritöfik lü glüg ola, 

If sökol prinsipis olik, 

If sudükol lilis ola lo mispik, 
If sumätükol linegi slänik, 

If gekipol tikis te klinikis, 

If keliedol ko donioflapulans, 
If binol plütik e gudälik valikanes. 

NUNILS SE VOL LÖLIK 


KRANS BÄLDIK 


Konsälalans pasludons va sötons gesedön lü Nulaseleäns kapis kil pekipedöl 
Maoriyanik, bal kela duton lü lemilitan, kel älabom matanis foldeg. Äbinons 
in magavamused dü tio yeltum e laf. Kaps petätuvöl, kels panemons „toi 
moko,” neai pedajonädons, ab penüfäármükons in magavamused 
„Kelvinggrove” in zif Glasgow (Skotän). Beg calöfik ad gesedön onis pädunon 
ün mäzul. 


OF - SÄKÄD NONIK 


Man Vietnamänik, kel no evisitom jeifani dü yels kildegbal, i kel no elavom 
heremi sis 1998, vilom pubön in Buk Leduinodas ela „Guiness.” Herem hiela 
Tran Van Hay, lunotü pieds teldeg, kel eglofon mö pieds nog fols dü yels vel 
pasetik, kösömiko patanon e pategon fa särvigastofäd. 


DÜN ZUIK 


Man bäldotü lifayels kildegzül päfanäbükom posä isäklotom in toodilavöp in zif 
Ontario ad dujetön. Poldan sagom, das tood istopon ad fulükön bänsinacubi, 
ven ketävan inexänom ed isludom ad dujetön bü lüköm lü dom. Poldan, kel 
ituvom mani i nüdiki, i brietiki, äkusadom omi brieta in top publügik. 


REIDANS LAMERIKÄNIK SPIDONS AD REMÖN BUKI NEKÖSÖMIK 


Buk, kel tefon pünädi verätik fa jilautan Linglänik evedon buk pöpedikün in 
Tats-Pebalöl. Dis tiäd : „Fids, Seglofs e Bleds” fa jiel Zynne Truss, buk at 
xamon in mod fatùitik e muadik, vio hukirs, liunüls e telpüns pamigebons 
aldeliko. Anu erivon pladi balid liseda bukas pöpedikün ela „New York Times.” 





VOM KÜPÄDIK 


Jiel Ramona Trinidad Iglesias Jordan, pösod bäldikün vola, edeadof bäldotü 
lifayels baltumfoldeg pos tatak luegaflamata. Edeadof in klinig privatik in el 
Rio Piedras, fozif ela San Juan, in nisul ela Puerto Rico. Jiel Zg/esias igaenof 
sevädoti mulü prilul, ven Buk Leduinodas ela „Guiness” ifúümon, dus äbinof 
vom bäldikün vola pos xam dokümas tefik. Ämotof ün yel 1889 (äs el 
Charlie Chaplin), tü tim maifükama ela Tour Eiffel in zif Paris. Nea: ämotof 
cilis, ed älifof püdo. 


